ทีเด็ดน้องดาว !
*ในเมื่อการเล่นหุ้นเที่ยวนี้แนบอิงกับอิทธิพลตลาดหุ้นต่างประเทศเป็นหลัก ก็ไม่มีความจำเป็นต้องไปหาเหตุผลอื่นมาอธิบายให้เปลืองเนื้อที่กระดาษ เพราะแค่มองท่าทีของดัชนี “ดาวโจนส์” ควบคู่กับ “ดาวโจนส์ฟิวเจอร์” ก็พอเดาทางออกแล้วว่า กองทุนตัวแสบจะหันมาตลบหลังเราอีกหรือเปล่า ? หรือแม้กระทั่งฝรั่งขี้นกยังทิ้งหุ้นไทยหนักเหมือนเดิมอีกไหม ? เจ้าค่ะ
16 ต.ค. 2561

เจาะกระดาน : โมนิก้าและทีมงาน
*ในเมื่อการเล่นหุ้นเที่ยวนี้แนบอิงกับอิทธิพลตลาดหุ้นต่างประเทศเป็นหลัก ก็ไม่มีความจำเป็นต้องไปหาเหตุผลอื่นมาอธิบายให้เปลืองเนื้อที่กระดาษ เพราะแค่มองท่าทีของดัชนี “ดาวโจนส์” ควบคู่กับ “ดาวโจนส์ฟิวเจอร์” ก็พอเดาทางออกแล้วว่า กองทุนตัวแสบจะหันมาตลบหลังเราอีกหรือเปล่า ? หรือแม้กระทั่งฝรั่งขี้นกยังทิ้งหุ้นไทยหนักเหมือนเดิมอีกไหม ? เจ้าค่ะ
*ตรงนี้เป็นเกมหุ้นที่นักเล่นต้องหัดทำตัวพลิ้วไหวตามสถานการณ์ เพื่อป้องกันความเสี่ยงที่อาจเกิดขึ้นในอนาคต และยังทำให้นักเล่นคลายความสงสัยการ “ทะยาน” กับการ “ดิ่งนรก” ของดัชนีในแต่ละวันได้เป็นอย่างดี “โมนิก้า” ถึงให้ความสนใจการเคาะสั้นมากกว่าเมื่อก่อน หลังตลาดหุ้นไทยเคลื่อนไหวในรูปแบบ W-Shape เป็นเวลานานหลายเดือนไงล่ะคะ
*ด้วยเหตุนี้อย่าได้แปลกใจที่วานนี้ดัชนีแกว่งตัวขึ้น ๆ ลง ๆ ทั้งในแดนบวกและแดนลบตลอดทั้งวัน ก่อนจะลงเอยที่ระดับ 1,697.87 จุด บวกไป 1.71 จุด ด้วยมูลค่าการซื้อขาย 3.84 หมื่นล้านบาท ล้วนมาจากนักเล่นกำลังรอฟังข่าวดีใหม่ ๆ แต่เผอิญยังไม่มีประเด็นไหนโดนใจผู้เล่นอย่างจัง ตลาดหุ้นไทยเลยออกลูกแทงกั๊กต่อไปอย่างไม่มีกำหนด เพราะมองไม่เห็นประเด็นที่จะทำให้ตลาดหุ้นไทยขึ้นไปอย่างแข็งแกร่งนะซี
*เหมือนกับในรายของ MTC รู้ทั้งรู้มีประเด็นเติบโตเป็นแบ็กอัพการไต่เพดานเพื่อขึ้นไปสร้างฐานใหม่ที่สูงกว่าเดิม กลับมีแรงเทขายถล่มออกมาตั้งแต่เปิดเทรด จนหุ้นลงไปกองที่จุดต่ำสุดของวันบริเวณ 51.25 บาท ก่อนจะเด้งกลับขึ้นมาปิดที่ 52.75 บาท ด้วยมูลค่าการซื้อขาย 1.39 พันล้านบาท เดี๊ยนมองเป็นการทดสอบแรงรับมีเยอะขนาดไหน ? เพื่อทำให้รู้ว่า ฐานแนวรับสำคัญ 50 บาทแน่นจริง ๆ..ไม่ได้โม้นะคะ
*เช่นเดียวกับในรายของ PTTGC ไหลลงมาเรื่อย ๆ จนลงไปทำ double low บริเวณ 67.50 บาท หุ้นก็เด้งขึ้นทันทีราวกับมีปาฏิหาริย์เกิดขึ้น ก่อนจะพยุงตัวเองปิดไปที่ระดับ 77.25 บาท ลบไป 0.50 บาท ด้วยมูลค่าการซื้อขาย 1.03 พันล้านบาท “โมนิก้า” มองเป็นจุดที่สามารถเข้าลงทุนได้สบาย ๆ เพราะแรงเทขายไม่หนาแน่นเหมือนก่อนหน้านี้ ผนวกกับหุ้นเริ่มตีกรรเชียงออกข้างได้ 1-2 วันอีกต่างหากแบบนี้..ทยอยเก็บเถอะค่ะ
*คล้ายกับกรณีของหุ้นสุดเลิฟ EA ถูกกระหน่ำเทขายกี่ครั้งกี่ครา สุดท้ายก็ฟื้นกลับมาได้ทุกที “โมนิก้า” ถึงไม่แปลกใจที่วานนี้หุ้นขึ้นมาปิด 47.50 บาท บวกไป 0.50 บาท หรือขึ้นไป 1% ด้วยมูลค่าการซื้อขาย 650 ล้านบาท เพราะของมันเห็นกันอยู่แล้วว่า ราคาเป้าหมายที่โบรกเกอร์หลายแห่งให้ไว้อยู่แถว 60 บาท จึงมีแก๊ปให้กับเหล่าผู้กล้าได้เล่นกันอีกหลายยกนะจ๊ะ
*หากมองภาพของหุ้นข้างต้นไม่ออก “โมนิก้า” ขอแนะนำให้ดูตัวทีเด็ดอย่างหุ้นบัตรเครดิต KTC มาด้วยสตอรี่เติบโตสูงเป็นธงนำ จึงไม่หวาดหวั่นกับแรงเทขายที่ออกมา เพราะหุ้นสามารถตีกลับขึ้นมาทำจุดสูงสุดใหม่ได้เป็นประจำ วานนี้ถึงเห็นหุ้นขึ้นมาปิดที่ 36 บาท บวกไป 1 บาท หรือขึ้นไป 2.90% ด้วยมูลค่าการซื้อขาย 912 ล้านบาท  ซึ่งใกล้เคียงกับยอดเดิมที่ทำไว้บริเวณ 37 บาทนะคะ
*อีกหนึ่งรายที่ตีกลับขึ้นมาค่อนข้างชัดเจนอย่าง CPF ยังคงเป็นช็อตที่เหมาะสำหรับการไหลตามน้ำ หลังมีแรงซื้อจำนวนมากเข้ามาดันหุ้น 2 วันติด จนหุ้นขึ้นมายืนอยู่ที่ 24.50 บาท บวกไป 0.40 บาท หรือขึ้นไป 1.65% ด้วยมูลค่าการซื้อขาย 580 ล้านบาท “โมนิก้า” ถือเป็นเรื่องที่น่าตามดูสุด ๆ เพราะยังมีสตอรี่ใหม่ ๆ เข้ามาหล่อเลี้ยงตลอดเวลา จึงอยากให้ผู้เล่นลองรับไว้พิจารณาเจ้าค่ะ
*ส่วนที่ต้องระวังไว้หน่อย “โมนิก้า” ขอพุ่งเป้าไปยังหุ้น RML หลังทะยานขึ้นมาปิดที่ 1.52 บาท บวกไป 0.10 บาท หรือขึ้นไป 7% ด้วยมูลค่าการซื้อขาย 380 ล้านบาท “โมนิก้า” มองเป็นเรื่องที่โอเวอร์มากเกินไปหน่อยจริง ๆ เพราะก่อนหน้านี้เคยกระชากขึ้นไปถึง 1.60 บาท ต่อจากนั้นโดนทุบลงมากอง 1.30 บาท บวกกับเอาตัวไปพัวพันกับคนในตระกูลฉาว..บอกตรง ๆ ไม่ใช่หุ้นในสเปกของหนูพะยะค่ะ
*เม้าท์ถึงหุ้นฟอร์มร้อนแรงขึ้นมาทั้งที “โมนิก้า” พุ่งเป้าไปยังหุ้นโรงงานน้ำตาล KSL กระตุกขึ้นแรง 3 วันติด ก่อนจะปิดไปที่ระดับ 3.76 บาท บวกไป 0.30 บาท หรือขึ้นไป 8.70% ด้วยมูลค่าการซื้อขาย 95 ล้านบาท ทั้งที่ก่อนหน้านี้ไม่ค่อยมีวอลุ่มซื้อขาย และไม่ค่อยมีคนกล่าวถึงสักเท่าไหร่ เดี๊ยนถึงมองจังหวะนี้เป็นการเล่นรอบใหม่สำหรับพวกมือไวใจกล้านะจะบอกให้
*เหมือนกับในรายของ JKN ช่วงนี้กำลังท็อปฟอร์มอย่างสุดขีด หุ้นถึงพยายามยกฐานให้สูงขึ้นเรื่อย ๆ แต่เผอิญคนในขบวนลองใจผู้ร่วมคณะด้วยการรินหุ้นออกมาเป็นระยะ ผลปรากฏออกมาว่า ไม่มีใครกล้าเข้าไปพยุงเต็มตัวสักคน ราคาหุ้นถึงไหลลงมาปิดที่ 12.90 บาท ลบไป 0.30 บาท หรือลงไป 2.30% ด้วยมูลค่าการซื้อขาย 122 ล้านบาท “โมนิก้า” พูดได้แค่ว่า คิดอย่างไรกับหุ้นที่มีสตอรี่ไม่ฮอตเหมือนเมื่อก่อนเจ้าค่ะ